Ńdɔ a ngákom alatâr mim̀kpə́l mə́túnuŋa ai elé ásie, ǹtíé wóé ó ngábə́ moŋolo mə́ mɔ́ mə́tán, ndam dzié moŋolo mə́ mɔ́ mə́tán, a ngábə́ məbúg mə́nyi mə́sə abím dá ǹkóŋ ńgɔ̄ ó ńtɔ̄á nye moŋolo mə́ mɔ́ mə́lɛ́. 2Á mə̄búg mə́nyi móé, ńdɔ a ngákom miǹlag mí kwîg, mí tɔ̄á ai alatâr dzóm dzídzīá, a maná fə wɔ́bɔ̄ ǹkɔn ékie. 3A ngáman kǒm bibələgan bí álatâr bísə bisóá bí ásǔb, bisɔ́bɔ́lɔ, bidɔ́g bísóá, bilǔm ai məkomán mə́ ndóan ǎ komo byə́m bíé bísə ai ǹkɔn ékie. 4A ngákǒm fə ongólā ngás âlatâr á sí a tɔá ńtiŋán anə́ ávɔ̄d, a tɔá étun ǹkóŋ ai alatâr. 5A ngányámala miǹsə́g mínyi a fudí á mə̄búg mə́ óngólā ngás mə́nyi, ású míḿbóŋ. 6A ngákom mim̀bóŋ ai elé ásie, a wɔ́bɔ́ mya ǹkɔn ékie. 7Ńdɔ a ngáfudi mim̀bóŋ á mīńsə́g, a məvɛl mə́ alatâr, nə́ bə́ bə̄gə̄ nyé étē. A ngákom nyé évwē, ai məbám. 8A ngákom bísin ai ekie tɔ atín díé fə ai ekie á bə̄lə́ bīyɛ́d bí bīníngá yā bə́ kadəgə bɔ ésīé á ḿbɛ̄ ébə̌m bíkóán. 9Ńdɔ a ngákom m̀bɛ́ sí, ḿfág yǎ ńtōban ámǒs ósū ńkiɛ́, biyé bí ḿfim bí ngábə́ ńkomán ai afǐb ndɔ́mbɔ́ bí tɔ̄á moŋolo mə́ mɔ́ ńtɛd á ńtīē. 10Məndíé mə́ ńkəlebə mábán mə́wōm mə́bɛ̄ ai məkǒl yā étē mə́ ngábə́ ńkomán ai ǹkɔn ékie, kɔb mə́ndíé ai biyəŋ byábán bí ngábə́ sílíba. 11Ḿfág yǎ ákoé, moŋolo mə́ mɔ́ ńtɛd, ai məndíé yā étē mə́wōm mə́bɛ̄ ai bikumbá bí ǹkɔn ekie byábán, kɔb mə́ndíé ai biyəŋ byábán sílíba sílíba. 12Ḿfág yā məsulí mə́ ngōgé biyé bí ḿfim moŋolo mə́ mɔ́ mə̄wóm mə́tán, ai məndíé mábán áwôm ai bikumbá byábán áwôm, kɔ̌b yā mə̄ndíé ai biyə̌ŋ yā étē və sílíba sílíba.